BEGRUNDELSE

Befolkningen i det sydlige Sudan stemte i januar 2011 med overvældende flertal for at løsrive sig fra den nordlige del af landet. Det skete ved en folkeafstemning om selvbestemmelse i henhold til fredsaftalen fra 2005. Løsrivelsen ventes formelt at blive erklæret den 9. juli 2011, samme dag, som fredsaftalen udløber.

Den Europæiske Union og medlemsstaterne bifalder resultatet af folkeafstemningen og ser frem til at udvikle et tæt og langsigtet partnerskab med Sydsudan. De vil samtidig støtte en gnidningsløs og fredelig overgang til en stabil og demokratisk uafhængig sydsudanesisk stat. EU og medlemsstaterne har i den henseende allerede påbegyndt arbejdet med fælles programmering i tæt samarbejde med lokale myndigheder og aktører på stedet.

Efter løsrivelsen vil Sydsudan stå over for talrige humanitære og socioøkonomiske udfordringer, men kun have et begrænset statsapparat. Ekstern bistand vil over en længere periode – omstændighederne taget i betragtning – blive endnu mere afgørende for at kunne hjælpe Sydsudan med at bekæmpe ekstrem fattigdom, styrke lokalsamfundene og sikre befolkningen en hurtig fredsdividende. Selv om Sydsudan ventes at indgive anmodning om tiltrædelse at Cotonou-aftalen, vil det tage tid, inden den 10. Europæiske Udviklingsfond (EUF) finder anvendelse efter tiltrædelsen. Indtil landet har tiltrådt Cotonou-aftalen og andre multilaterale finansieringsrammer, er der altså en risiko for udækkede finansieringsbehov i perioden umiddelbart efter folkeafstemningen, hvor Sydsudan fortsat vil befinde sig i en meget sårbar situation, og hvor risikoen for statssammenbrud vil være høj.

Allerede i juli 2010 blev der med Rådets afgørelse 2010/406/EU af 12. juli 2010 bevilget 150 mio. EUR i form af midler frigjort fra projekter under den 9. EUF og tidligere EUF'er til afhjælpning af behovene hos "de mest sårbare befolkningsgrupper i Sudan". Af dette beløb er 85 mio. EUR øremærket til Sydsudan. Et sådant beløb kan dog siges at være utilstrækkeligt til at dække de kolossale behov for stats- og kapacitetsopbygning og behovene for udvikling hos den sydsudanesiske befolkning. Det vurderes derfor at være nødvendigt at stille yderligere midler til rådighed i perioden frem mod Sydsudans tiltrædelse af Cotonou-aftalen.

Europa-Kommissionen foreslår gennem vedlagte afgørelse at bevilge et ekstrabeløb på 200 mio. EUR i form af midler frigjort fra projekter under den 9. EUF og tidligere EUF'er i overensstemmelse med proceduren i artikel 1, stk. 4, i den interne aftale vedrørende den 10. EUF med henblik på at støtte Sydsudans stats- og kapacitetsopbygning og afhjælpe landets udviklingsbehov.

Kommissionen foreslår således, at Rådet vedtager vedlagte afgørelse om bevilling af 200 mio. EUR til Sydsudan i form af midler frigjort fra projekter under tidligere EUF'er. Der vil efterfølgende blive udarbejdet en finansieringsafgørelse, der indeholder en mere detaljeret programmering.

2011/0106 (NLE)

Forslag til

RÅDETS AFGØRELSE

om bevilling af midler frigjort fra projekter under den 9. europæiske udviklingsfond (EUF) og tidligere EUF'er til støtte for udviklingssamarbejde i Sydsudan

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 217,

under henvisning til forslag fra Europa-Kommissionen,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om finansiering og forvaltning af Fællesskabets bistand i henhold til den flerårige finansielle ramme for perioden 2008-2013 i overensstemmelse med AVS/EF-partnerskabsaftalen samt om finansiel bistand til de oversøiske lande og territorier, på hvilke EF-traktatens fjerde del finder anvendelse[1], særlig artikel 1, stk. 4, og artikel 6, og

ud fra følgende betragtninger:

1. Det sydlige Sudan forventes formelt at løsrive sig fra den nordlige del af landet den 9. juli 2011 som et resultat af den folkeafstemning om selvbestemmelse, der blev afholdt i henhold til fredsaftalen fra 2005.

2. I perioden efter løsrivelsen vil den nyoprettede stat Sydsudan skulle håndtere en lang række humanitære og socioøkonomiske udfordringer og vil samtidig have et begrænset statsapparat og befinde sig i en politisk usikker situation. Ekstern bistand vil under disse omstændigheder sandsynligvis blive endnu vigtigere for at kunne hjælpe Sydsudan med at bekæmpe ekstrem fattigdom, styrke lokalsamfundene og sikre befolkningen en hurtig fredsdividende.

(3) Sydsudan ventes at indgive anmodning om tiltrædelse af Cotonou-aftalen kort tid efter landets løsrivelse. Det vil imidlertid tage tid, før midler fra den 10. EUF reelt bliver tilgængelige efter tiltrædelsen, hvilket medfører en risiko for, at der i mellemtiden opstår udækkede finansieringsbehov.

(4) I Rådets afgørelse 2010/406/EU af 12. juli 2010 om anvendelse af midler frigjort fra projekter under 9. Europæiske Udviklingsfond (EUF) og tidligere EUF'er for at afhjælpe behovene hos de mest sårbare befolkningsgrupper i Sudan[2] besluttedes det i første omgang at bevilge 150 mio. EUR til afhjælpning af behovene hos "de mest sårbare befolkningsgrupper i Sudan". Af dette beløb er 85 mio. EUR allerede blevet øremærket til Sydsudan. Et sådant beløb vurderes dog at være utilstrækkeligt til at afdække de kolossale behov for stats- og kapacitetsopbygning og behovene for udvikling hos størstedelen af den sydsudanesiske befolkning.

(5) Med henblik på at dække det resterende finansieringsbehov er det passende at bevilge flere midler frigjort fra projekter under den 9. EUF og tidligere EUF'er til fordel for befolkningen og offentlige institutioner i Sydsudan.

(6) Midlerne bør bidrage til gennemførelsen af den treårige udviklingsplan for Sydsudan (2011-2013) på grundlag af de finansieringsafgørelser, som Kommissionen skal vedtage. Der bør også tages højde for omkostninger til støtteforanstaltninger.

(7) Midlerne bør for enkelthedens skyld forvaltes i overensstemmelse med gennemførelsesbestemmelserne for den 10. EUF —

VEDTAGET DENNE AFGØRELSE:

Artikel 1

3. Der bevilges et beløb på 200 mio. EUR i form af midler frigjort fra projekter under den 9. EUF og tidligere EUF'er til støtte for udviklingssamarbejde i Sydsudan. 3 % af dette beløb afsættes til Kommissionens støtteudgifter.

4. Midlerne forvaltes i overensstemmelse med de regler og procedurer, der gælder for den 10. EUF.

Artikel 2

Denne afgørelse træder i kraft dagen efter vedtagelsen.

Udfærdiget i Bruxelles, den […]

På Rådets vegne

Formand

[1] EUT L 247 af 9.9.2006, s. 32.

[2] EUT L 189 af 22.7.2010, s. 14.